Piia-Noora KAUPPI
Euroopan parlamentin jäsen
Kokoomuksen europarlamenttiryhmän puheenjohtaja

Strasbourg, 20.2.2007

Lehdistötiedote - julkaisuvapaa heti

Kauppi: Euroopan hyvinvointi vaatii niin kansallisen kuin EU-tason toimia 

Kokoomuksen europarlamenttiryhmän puheenjohtaja Piia-Noora Kauppi tähdentää toimivien sisämarkkinoiden merkitystä EU:n Lissabonin strategian toteuttamisessa. Euroopan parlamentti keskusteli eilen illalla täysistunnossaan jo useampaan kertaan elvytetyn Lissabonin strategian suuntaviivoista. 

"Uskon, että Euroopan kasvun ja työllisyyden edistäminen ja siten eurooppalaisten hyvinvointi on yhtä tärkeää meille kaikille. Olemme eri mieltä vain tarvittavista työkaluista", Kauppi kiteytti debatin parlamentissa. Hän muistutti eurooppalaisen kilpailukyvyn olevan tavoite, joka vaatii ponnistuksia niin unionilta kuin kansallisen tason toimijoiltakin.   

"EU-tasolla olennaista on sisämarkkinoiden esteettömän toimimisen takaaminen. Se on välttämätöntä Euroopan laajuisen liiketoiminnan helpottamiseksi ja erityisesti pk-yritysten kasvun mahdollistamiseksi", Kauppi korosti. Hän painotti myös yhtenäisten rahoitusmarkkinoiden roolia: "Yritysrahoituksen saatavuus sekä rahoitusmarkkinoiden vakaus voidaan taata vain yhteistyöllä." 

Kansallisen tason toimenpiteistä Kauppi mainitsi työmarkkinoiden uudistukset, joiden osalta monissa jäsenmaissa on vielä paljon tehtävää. Jäsenmaiden lähitulevaisuuden prioriteettina olisi lisäksi oltava väestön ikääntymisestä johtuvien haasteiden ratkaiseminen. Kauppi korosti myös kansallisten budjettivajeiden eliminoimisen tärkeyttä.    

 Lisätietoja: 

Piia-Noora Kauppi, p. +358 50 343 8404, piia-noora.kauppi@europarl.europa.eu

Poliittinen avustaja Matti Färkkilä, p. +32 2 284.7894, gsm +32 488 411.620